GFPT วิ่งต่อ 4% ลุ้นกำไรปี 62 แตะ 1.4 พันลบ.รับอานิสงส์ส่งออกไก่โต โบรกฯปรับคำแนะนำ”ซื้อ”
GFPT วิ่งต่อ 4% นิวไฮรอบ 1 เดือน ลุ้นกำไรปี 62 พุ่งแตะ 1.4 พันลบ. รับอานิสงส์ส่งออกไก่โต โบรกฯปรับคำแนะนำ "ซื้อ" เคาะเป้า 15.60 บ. โดยล่าสุด ณ เวลา 11.13 น. อยู่ที่ระดับ 14.30 บาท บวก 0.60 บาท หรือ 4.38% สูงสุดที่ระดับ 14.40 บาท ต่ำสุดที่ระดับ 13.90 บาท ด้วยมูลค่าการซื้อขาย 43.90 ล้านบาท
24 ม.ค. 2562

ผู้สื่อข่าวรายงานว่า ราคาหุ้น บริษัท จีเอฟพีที จำกัด (มหาชน) หรือ GFPT ณ เวลา 11.13 น. อยู่ที่ระดับ 14.30 บาท บวก 0.60 บาท หรือ 4.38% สูงสุดที่ระดับ 14.40 บาท ต่ำสุดที่ระดับ 13.90 บาท ด้วยมูลค่าการซื้อขาย 43.90 ล้านบาท

โดยราคาหุ้น GFPT ปรับตัวขึ้นแรงต่อเนื่อง และทำจุดสูงสุดในรอบกว่า 1 เดือน นับตั้งแต่ราคาหุ้นปิดที่ระดับ 14.30 บาท เมื่อวันที่ 7 ธ.ค.61
ด้านบล.เมย์แบงก์ กิมเอ็ง (ประเทศไทย) ประเมินว่า GFPT จะมีกำไรสุทธิปี 2562 เติบโต 22% เป็น 1,388 ล้านบาท เนื่องจากการส่งออกไก่มีแนวโน้มเติบโตต่อเนื่องโดยเฉพาะการส่งออกชิ้นส่วนไก่ไปประเทศจีน ขณะที่ราคาไก่คาดจะค่อย ๆ ฟื้นตัวดีขึ้น
นอกจากนั้น คาดส่วนแบ่งกำไรจากบริษัทร่วมเพิ่มขึ้นอย่างมีนัยสำคัญจาก 66 ล้านบาท ในปี 2561 เป็น 243 ล้านบาท เนื่องจากอัตราการใช้กำลังการผลิตโรงงานใหม่ของ McKey เพิ่มขึ้น อีกทั้งคาด GFN จะฟื้นจากขาดทุนเป็นกำไรจากราคาไก่และชิ้นส่วนไก่ค่อย ๆ ฟื้นตัวขึ้น  จึงแนะนำ “ซื้อเก็งกำไร” ราคาเป้าหมาย 14.60 บาท/หุ้น
ขณะเดียวกัน บล.ฟินันเซีย ไซรัส ระบุว่า ขณะนี้ปรับคำเป็นแนะนำ “ซื้อ” จากเดิม “ถือ” หุ้น GFPT ที่ราคาเป้าหมาย 15.60 บาทต่อหุ้น คาดกำไรจะกลับมาเติบโตอีกครั้งในปี 2562 ราว 23.20% เมื่อเทียบกับปีก่อน ส่วนหนึ่งมาจากฐานที่ต่ำ โดยภาพรวมราคาไก่ในปี 2562 อาจจะทรงตัวถึงปรับขึ้นเล็กน้อย เพราะภาวะการส่งออกไก่ของประเทศไทยยังดูสดใสอยู่มาก โดยเฉพาะความต้องการที่สูงขึ้นของตลาดญี่ปุ่น และการเริ่มนำเข้าชิ้นส่วนไก่จากตลาดจีน รวมถึงคาดเห็นการฟื้นตัวของส่วนแบ่งกำไรบริษัทได้เต็มปี
ทั้งนี้ หากกำไรไตรมาส 4/2561 เป็นไปตามคาด บริษัทจะมีกำไรปกติปี 2561 อยู่ที่ 1,139 ล้านบาท ลดลง 31.50% เมื่อเทียบกับปีก่อน จะเป็นกำไรต่ำสุดในรอบ 6 ปี จากราคาไก่ในประเทศไม่สดใส และภาวะค่าเงินบาทแข็งค่าในช่วงครึ่งปีแรกของปี 2561 และคาดกำไรปกติจะกลับมาเติบโตอีกครั้งในปี 2562 ราว 23.20% เมื่อเทียบกับปีก่อน ส่วนหนึ่งมาจากฐานที่ต่ำในปี 2561
โดยมองภาพรวมราคาไก่จะทรงตัวถึงขยับขึ้นเล็กน้อย จากภาวะการส่งออกที่ยังดูสดใส โดยเฉพาะตลาดญี่ปุ่นและจีน ส่วนตลาดยุโรปถูกจำกัดด้วยโควตา แต่อาจถูกหักล้างบางส่วนด้วยตลาดชิ้นส่วนไก่ในประเทศที่น่าจะอยู่ในภาวะ Oversupply ต่อไป รวมถึงการฟื้นตัวของบริษัทร่วมอย่าง McKey และ GFN ที่จะดีมากขึ้นในปี 2562